Inawgurat il-proġett f’Misraħ il-Maqluba, fil-limiti tal-Qrendi, fejn sar xogħol ta’ tisbiħ u sitt rotot għall-mixi u ċ-ċikliżmu. Il-proġett, b’finanzjament mill-Unjoni Ewropea, fih diversi attrazzjonijiet li jappellaw mhux biss għat-turisti imma wkoll għall-Maltin, fosthom żona ambjentali protetta u diversi aspetti tal-wirt kulturali. Is-Sindku tal-Qrendi David Schembri qal li l-proġett qed jintuża ħafna għall-promozzjoni turistika minħabba s-sbuħija tal-inħawi. Qal li wara dan il-proġett, qed jittama li jikseb mill-ġdid l-għajnuna mill-Gvern għat-tisbiħ tal-Blue Grotto u Wied iż-Żurrieq. Il-Ministru għat-Turiżmu Edward Żammit Lewis fisser il-proġett bħala importanti. Qal li t-turiżmu rurali huwa niċċa ġdida li għandha potenzjal kbir minħabba l-attrazzjonijiet turistiċi ġodda, fosthom bis-sitt rotot għall-mixi u attivitajiet sportivi oħra. Settur li l-Ministru qal qed jiġi esplorat huwa dak taż-żwiġijiet tal-barranin f’Malta u semma kif post bħall-Maqluba jista’ jservi għal dan il-għan. Semma’ wkoll kif dawn in-niċeċ ġodda jridu jiġu esplorati biex fix-xhur tax-xitwa tibqa’ għaddejja l-attività turistika biex tkompli tħalli l-effetti tagħha fl-ekonomija Maltija wkoll.